
I. IMPORTANŢA CODULUI DE ETICĂ

PARLAMENTARĂ


Esenţiale pentru întărirea valorilor democratice ale unui stat, promovarea, aplicarea şi respectarea normelor de etică parlamentară au drept scop creşterea integrităţii sectorului public şi a încrederii societăţii în puterea legislativă. 

Conţinutul normelor etice este determinat de necesitatea unui răspuns corespunzător al reprezentanţilor aleşi dat aşteptărilor electoratului (referitoare la: asigurarea supremaţiei interesului public faţă de interesul personal, desfăşurarea unui proces decizional corect, utilizarea raţională a resurselor alocate pentru îndeplinirea obligaţiilor lor profesionale), precum şi de cea a eliminării potenţialelor surse de corupţie (prin: evitarea conflictelor de interese, refuzul încheierii de tranzacţii necorespunzătoare, clarificarea incompatibilităţilor, depunerea declaraţiilor patrimoniale în condiţiile prevăzute de lege, promovarea de reguli transparente în finanţarea partidelor politice şi a campaniilor electorale, adoptarea de legi transparente şi clare referitoare la activitatea de lobby). 

Parlamentele au un rol fundamental în stabilirea măsurilor preventive - creşterea transparenţei în prezentarea intereselor financiare/nefinanciare ale parlamentarilor şi în activitatea de lobby, elaborarea şi implementarea unor coduri de etică parlamentară – şi a celor de reacţie - întărirea rolului organelor judecătoreşti, înfiinţarea de organisme parlamentare specializate anti-corupţie (comisii de disciplină), instituirea de sancţiuni severe pentru toate formele de fraudă şi corupţie.

Un cod al eticii parlamentare poate contribui la respectarea supremaţiei legii, la menţinerea unor relaţii armonioase între parlamentari (indiferent de apartenenţa sau platforma lor politică), la instituirea unui spirit de colegialitate şi toleranţă între poziţiile politice diferite, constituind totodată un instrument util în procesul de evaluare a activităţii puterii legislative de către cetăţeni. Pentru membrii unui parlament, un astfel de ghid reprezintă o modalitate eficientă de protecţie împotriva falselor acuzaţii, permiţând, prin clarificarea incertitudinilor referitoare la admisibilitatea anumitor tipuri de comportament, maximizarea încrederii publice.
Un cod de conduită este esenţial pentru respectarea instituţiei Parlamentului şi pentru protecţia parlamentarilor. Prin însăşi natura sa, poziţia de legiuitor implică o confruntare permanentă a parlamentarilor cu dileme etice dificile, întrucât nu puţine sunt cazurile în care aceştia trebuie să ia o decizie care implică interese concurente - naţionale, politice şi personale. Dificultatea este cu atât mai mare cu cât, pe de o parte, unii parlamentari deţin funcţii în sectorul privat şi, pe de altă parte, exercitarea mandatului parlamentar este urmărită îndeaproape de media, de organizaţiile neguvernamentale şi, în general, de întreaga societate. Ori de câte ori se fac dezvăluiri referitoare la comportamentul incorect al unor parlamentari, la privilegiile de care se bucură, la sponsorizarea anumitor activităţi etc., promovarea şi respectarea de către exponenţii puterii a unor standarde comportamentale înalte devin subiecte principale de dezbatere.


Rezoluţia 1214 (2000) a Adunării Parlamentare a Consiliului Europei referitoare la “Rolul parlamentelor în lupta împotriva corupţiei” evidenţiază faptul că parlamentarii au nu numai obligaţia de a respecta legea, dar şi de a fi modele pentru întreaga societate, elaborând, punând în aplicare şi respectând un cod propriu de conduită. 

II. REGLEMENTAREA ETICII PARLAMENTARE 

ÎN UNELE ŢĂRI MEMBRE ALE U.E.


În statele membre ale U.E., etica parlamentară a fost reglementată în funcţie de sistemele de drept, de tradiţii, precum şi de experienţa proprie în ce priveşte abuzul de autoritate şi corupţia. Astfel, în Marea Britanie etica parlamentară este reglementată expres de Codul de conduită şi Ghidul privind normele de conduită a parlamentarilor. În Germania, Anexa 1 a Regulamentului Bundestagului conţine regulile de conduită aplicabile deputaţilor. În Belgia, la 22 octombrie 1997, Parlamentul Flamand a adoptat Codul deontologic al parlamentarilor flamanzi în materia serviciilor pentru populaţie. Celelalte state membre au preferat să se bazeze pe Constituţie, pe legi (îndeosebi pe cele electorale) şi pe Regulamentele Camerelor Parlamentului (anexa 1).  

La baza acestor norme se află valori şi principii etice comune, deşi, uneori, ele diferă din punct de vedere al conţinutului şi al interpretării.  

1. Analiză comparativă a principalelor valori etice 


a. Incompatibilitatea


În majoritatea statelor membre ale U.E., incompatibilităţile mandatului parlamentar cu anumite funcţii publice elective, non elective şi cu diverse activităţi din domeniul privat sunt similare, fiind prevăzute de Constituţie şi/sau de lege.

În ce priveşte funcţiile publice elective, în statele membre ale U.E. cu parlament bicameral cumulul mandatelor de deputat şi senator este interzis; în statele federale, un parlamentar ales la nivel federal nu poate fi ales, concomitent, şi în adunarea unei entităţi federale. În privinţa funcţiilor publice non elective, în unele state membre ale U.E. nu este permisă cumularea funcţiei de parlamentar cu cea de ministru (Franţa, Belgia, Olanda, Suedia)
, în timp ce în majoritatea celorlalte state membre U.E. acest cumul este permis. Mandatul de parlamentar este, în cele mai multe din aceste ţări,  incompatibil cu funcţia de judecător, în general, şi de judecător la Curtea Constituţională, în special (Germania, Austria, Franţa
, Italia).


Extrem de variate, incompatibilităţile cu activităţile din domeniul privat au ca scop garantarea independenţei aleşilor naţionali faţă de grupurile de presiune şi limitarea riscurilor de interferenţe dăunătoare apărării interesului public. Astfel, mandatul de parlamentar este incompatibil cu funcţiile de conducere din cadrul întreprinderilor naţionale, al societăţilor subvenţionate de stat, al caselor de economii etc (Franţa), cu funcţiile de director al societăţilor în comandită, al societăţilor bancare, comerciale, industriale sau de transport private, etc (Austria), cu calitatea de funcţionar sau angajat salariat al statului, de grefier provincial, de avocat, de comisar guvernamental pe lângă societăţile anonime etc (Belgia).

b. Imunitatea parlamentară
În statele membre ale U.E., imunitatea este reglementată de Constituţie şi de Regulamentele Parlamentelor. Asigurând parlamentarilor un regim juridic special în raporturile cu justiţia, imunitatea garantează acestora independenţa necesară în exercitarea mandatului politic şi legislativ. Cele două mari dimensiuni ale imunităţii parlamentare sunt: 

- neresponsabilitatea pentru voturile şi opiniile exprimate în exercitarea mandatului. Este o imunitate absolută care protejează libertatea de expresie a parlamentarului. În mai multe state membre ale U.E., declaraţiile cu caracter defăimător nu intră în câmpul de aplicare al neresponsabilităţii (Germania
, Grecia
). Tendinţa în doctrina, jurisprudenţa şi practica parlamentară din statele membre ale U.E. este aceea a evitării extinderii neresponsabilităţii la opiniile exprimate în articole de presă, dezbateri publice sau manifestări electorale.
 

  - Inviolabilitatea  (garanţia specială acordată parlamentarilor de a nu fi reţinuţi, arestaţi, percheziţionaţi sau trimişi în judecată fără încuviinţarea Camerei din care fac parte) este o imunitate relativă al cărei scop îl constituie evitarea riscului ca exercitarea mandatului parlamentar să fie împiedicată de eventuale proceduri judiciare declanşate ca urmare a săvârşirii anumitor fapte de către reprezentanţii aleşi. Regimul juridic al inviolabilităţii parlamentare prezintă, în fiecare stat membru al U.E., anumite particularităţi. Astfel, în Marea Britanie, inviolabilitatea acoperă numai cauzele civile, nu şi cele penale; cu toate acestea, cele două Camere ale Parlamentului şi-au păstrat dreptul de a fi informate în cazul arestării unui parlamentar, având în vedere consecinţa gravă a acestui act: perturbarea activităţii parlamentare prin neîndeplinirea mandatului de către parlamentarul în cauză. În Belgia, încuviinţarea Camerei este cerută pentru trimiterea în judecată, citarea directă în faţa unui tribunal şi arestarea unui ales. În Italia şi Franţa inviolabilitatea parlamentară operează numai pentru arestare şi pentru măsurile privative de libertate. În Spania, această imunitate operează numai în materie penală (urmărire penală, arestare; percheziţia nefiind inclusă), nu şi în materie civilă, considerându-se că, întrucât admiterea, examinarea şi soluţionarea cererilor civile nu afectează în nici un fel libertatea personală a parlamentarilor, încuviinţarea prealabilă a Parlamentului nu este necesară. 

Încă din 1990, în unele ţări membre ale U.E. s-a constatat tendinţa limitării inviolabilităţii, autorizarea Camerei nemaifiind necesară „pentru începerea urmăririi penale, ci numai pentru punerea în aplicare a anumitor proceduri”.
 Această tendinţă se datorează, în principal, percepţiei negative de către opinia publică a imunităţii parlamentare, pe care o consideră „...o încălcare greu de justificat a principiului egalităţii cetăţenilor în faţa legii şi a justiţiei”.

c. Principii generale ale eticii parlamentare

Promovarea unor reguli de etică parlamentară poate contribui în mod substanţial la restabilirea echilibrului între drepturile şi obligaţiile parlamentarilor. Inerente activităţii unui parlamentar şi reglementând atât relaţia acestuia cu electoratul, cât şi rolul intrinsec de model pentru societate, cele mai importante principii ale eticii parlamentare sunt comune în majoritatea statelor membre ale U.E.. 

• Independenţa. Obiectivele juridice şi politice importante ale activităţii parlamentare implică un grad înalt de independenţă a parlamentarilor faţă de orice presiuni economice, sociale şi politice. Dincolo de obligaţia de a apăra în mod independent interesul general, parlamentarii au obligaţia morală de a respecta şi folosi în mod corespunzător privilegiile ce le sunt conferite de lege. Ca atare, conform principiului independenţei, consacrat de reglementările tuturor statelor membre ale U.E., parlamentarii nu trebuie să participe la nici un aranjament contractual sau tranzacţie ce ar putea antrena limitarea libertăţii de acţiune şi de expresie şi i-ar putea determina să acţioneze în calitate de reprezentanţi ai anumitor interese şi nu ai intereselor electoratului. 

• Nediscriminarea. Principiul nediscriminării derivă din principiul general al egalităţii tuturor oamenilor, în diversitatea lor fizică, comportamentală şi ideologică.
 În materia eticii parlamentare, principiul nediscriminării se traduce prin spirit de înţelegere, deschidere, toleranţă şi transparenţă manifestat faţă de poziţiile ideologice şi politice diferite.
 

• Transparenţa. Prevederile legislative ale statelor membre ale U.E. referitoare la promovarea transparenţei în viaţa publică  sunt similare şi vizează:

- îndatorirea parlamentarilor de a manifesta transparenţă faţă de public (electorat, grupurile de lobby) prin facilitarea accesului acestuia la un volum cât mai mare de informaţii privind desfăşurarea activităţii parlamentare; 

- îndatorirea parlamentarilor de a manifesta transparenţă faţă de instituţia Parlamentului, faţă de partidele din care fac parte şi faţă de electorat prin depunerea declaraţiilor de interese financiare şi nefinanciare.

• Combaterea corupţiei. Corupţia reprezintă o ameninţare gravă la adresa statului de drept, a stabilităţii şi securităţii unei societăţi, a echităţii în procesul de repartizare a resurselor, conducând la răsturnarea valorilor şi instituţiilor democratice fundamentale şi la compromiterea dezvoltării sociale, economice şi politice a unei ţări. Într-o societate democratică modernă, autoritatea şi credibilitatea puterii publice îşi au rădăcina în integritatea, responsabilitatea şi transparenţa sistemului politic şi a funcţiei publice. 

Având în vedere creşterea interdependenţei dintre mediile de afaceri şi cercurile politice şi legislative, extinderea practicilor ilicite în finanţarea partidelor politice şi a campaniilor electorale, precum şi a celor legate de satisfacerea intereselor personale ale reprezentanţilor aleşi, Parlamentele din ţările membre ale U.E. şi-au reevaluat sistemele de valori şi mecanismele de autoreglementare destinate combaterii folosirii abuzive a funcţiilor publice pentru obţinerea de câştiguri necuvenite şi unei mai stricte monitorizări a activităţii parlamentare.  

Cea mai importantă barieră împotriva corupţiei o constituie un parlament care funcţionează bine, cu parlamentari care să se bucure de o reputaţie fără pată şi care, prin publicarea declaraţiilor de avere, să dea dovadă de cea mai mare transparenţă în prezentarea patrimoniului, veniturilor şi resurselor personale. 

Dată fiind importanţa declaraţiei de interese şi a declaraţiei de avere în respectarea şi punerea în aplicare a principiilor transparenţei şi combaterii corupţiei, prezentăm în continuare unele aspecte privind regimul juridic al acestor declaraţii. 

• Depunerea de către parlamentari a acestor declaraţii este obligatorie în unele state membre ale U.E. (Marea Britanie, Franţa, Grecia, Irlanda, Danemarca), opţională în altele (Olanda, Finlanda, Suedia) sau nu este prevăzută (Luxembourg).

În Grecia şi Irlanda această obligaţie se extinde şi asupra membrilor de familie ai parlamentarilor (soţi/soţii, copii aflaţi în întreţinere); în Italia, declararea intereselor financiare de către membrii de familie ai parlamentarului este voluntară; în Marea Britanie această obligaţie se extinde asupra membrilor de familie în anumite condiţii şi numai în ce priveşte deţinerea de acţiuni la unele societăţi; în Franţa, soţul/soţia trebuie să declare doar bunurile imobiliare deţinute în comun cu soţul/soţia parlamentar; în Suedia nu este prevăzută această obligaţie.

• Obiectul declaraţiilor de avere îl constituie, în general: bunurile imobile, valorile mobile, diverse bunuri mobile (automobile, vapoare, avioane), creanţele, depozitele. În majoritatea statelor membre ale U.E., trebuie declarate şi acţiunile deţinute. În unele dintre acestea, sunt prevăzute şi alte obligaţii, ca de exemplu cea a prezentării copiei ultimei declaraţii fiscale de venituri (Grecia, Italia) sau cea a menţionării donaţiilor destinate desfăşurării activităţii politice (Germania, Franţa, Grecia, Italia, Marea Britanie).  

Obiectul declaraţiilor de interese îl constituie funcţiile sau activităţile deţinute/desfăşurate în momentul alegerii sau începute în cursul mandatului parlamentar.  În ce priveşte exercitarea funcţiilor sau a activităţilor compatibile cu mandatul de parlamentar (funcţii de conducere sau în administraţia societăţilor comerciale, activităţi de consultanţă sau de reprezentare, activităţi jurnalistice şi artistice, activităţi de expertiză etc.), se consideră ca fiind suficientă menţionarea lor în declaraţii, fără a mai exista obligaţia declarării remuneraţiei sau a avantajelor pecuniare obţinute din exercitarea lor. În Germania, Regulile de conduită aplicabile membrilor Bundestagului prevăd ca veniturile obţinute din activităţile declarate să fie menţionate numai dacă depăşesc sumele minime stabilite periodic de Preşedintele Bundestagului
. 

Independent de obligaţia depunerii declaraţiilor scrise mai sus menţionate, unele state membre ale U.E. (Germania, Marea Britanie, Finlanda) au instituit obligaţia parlamentarilor de a prezenta oral, înaintea dezbaterii sau votării unui act normativ, eventualele legături profesionale sau financiare pe care le-ar putea avea cu subiectul acestuia. În Suedia, Legea privind înregistrarea angajamentelor şi intereselor economice ale membrilor Parlamentului (1996) interzice participarea la dezbateri a parlamentarilor ale căror interese personale au legătură cu subiectul supus dezbaterii. 

Cadourile. În unele state membre ale U.E. există obligaţia declarării cadourilor cu o anumită valoare: peste 10.000 mărci în Germania, peste 10 milioane lire în Italia, peste 500 lire în Irlanda. În Marea Britanie, fiecare membru al Parlamentului, precum şi soţia/soţul trebuie să declare cadourile cu o valoare mai mare de 125 lire şi orice beneficiu material cu o valoare mai mare de 1% din salariul anual; în Franţa, declararea cadourilor este obligatorie, nefiind prevăzute limite de valoare; în Grecia, conform Legii 4351/1964 privind protejarea reputaţiei politicienilor, declararea cadourilor este obligatorie şi, conform Legii din 1996 privind candidaţii la alegeri, valoarea acestora nu trebuie să depăşească l milion de drahme. 

• Momentul depunerii declaraţiilor. În majoritatea ţărilor membre ale U.E., declaraţiile de avere se depun la începutul şi la sfârşitul mandatului; de asemenea, parlamentarii trebuie să declare orice modificare substanţială a situaţiei lor patrimoniale, intervenită pe durata mandatului. În Italia, declaraţiile de avere se depun în termen de 90 de zile de la alegeri, anual (în luna care urmează expirării termenului de prezentare a declaraţiei fiscale de venituri) şi la sfârşitul mandatului; în Franţa, declaraţia de patrimoniu se depune în termen de 2 luni de la preluarea funcţiei, iar pe durata exercitării mandatului, parlamentarii au obligaţia de a transmite Comisiei pentru transparenţa financiară în viaţa politică modificările substanţiale intervenite în patrimoniul lor. La expirarea mandatului (cel mai devreme cu două luni înainte sau cel mai târziu o lună după) parlamentarii trebuie să depună o nouă declaraţie de patrimoniu. În Grecia, declaraţia de avere se depune anual (în luna aprilie), pe toată durata mandatului şi pe o perioadă de încă trei ani după expirarea acestuia.

Declaraţiile de interese se depun la începutul mandatului parlamentar, în termenele stabilite de lege şi ori de câte ori apar modificări de natură a modifica conţinutul declaraţiilor iniţiale. 

• Accesul la informaţiile conţinute în aceste declaraţii constituie una dintre cele mai controversate probleme. Soluţiile adoptate privilegiază, fără a absolutiza
, fie confidenţialitatea (Grecia, Franţa, Spania – pentru declaraţiile de avere), fie publicitatea (Marea Britanie, Irlanda, Olanda, Italia), fie un sistem mixt (Germania). 

În Spania, orice cetăţean interesat poate avea acces la informaţiile cuprinse în declaraţia de interese (pe baza unei cereri scrise şi cu aprobarea Preşedintelui Camerei); declaraţiile de avere nu sunt făcute publice şi numai Comisiile competente ale Camerei şi autorităţile judiciare pot solicita şi obţine copii certificate ale acestor declaraţii. În Franţa, declaraţiile de interese nu sunt date publicităţii; informaţiile cuprinse în declaraţiile de avere pot fi comunicate, la cerere, de către Comisia pentru transparenţa financiară în viaţa politică, doar declarantului sau autorităţilor judiciare.  Ori de câte ori este necesar şi cel puţin o dată la 3 ani, Comisia publică în Jurnalul Oficial un raport privind declaraţiile patrimoniale, în cuprinsul căruia nu face nominalizări. În Italia, atât informaţiile referitoare la situaţia patrimonială a parlamentarilor, cât şi cele referitoare la activităţile desfăşurate sunt prezentate într-un Buletin întocmit de Preşedinţia Camerei, la care are acces, la cerere şi în locuri expres prevăzute, orice cetăţean înscris pe listele electorale. În Germania, o parte din informaţiile cuprinse în aceste declaraţii se publică în Manualul Oficial al Bundestagului, iar cealaltă parte rămâne confidenţială; declaraţiile sunt arhivate şi conservate pe o perioadă de 5 ani de la expirarea mandatului parlamentarilor.

• Sancţiuni aplicabile în cazul nedepunerii declaraţiei de avere/declaraţiei de interese, al furnizării de date incomplete sau inexacte. Reglementările în această materie pot fi grupate astfel:

- reglementări care nu prevăd sancţiuni specifice: în Spania, competenţa soluţionării acestor probleme revine Preşedinţilor Camerelor. Conform Regulamentului Camerei Deputaţilor, nedepunerea declaraţiei de interese antrenează, pe durata neexecutării acestei obligaţii, suspendarea drepturilor şi prerogativelor deputaţilor. În Franţa, pentru depunerea unor declaraţii de avere incomplete sau inexacte nu este prevăzută nici o sancţiune, în Codul electoral stipulându-se doar că evaluarea modificărilor intervenite în situaţiile patrimoniale ale parlamentarilor (aşa cum rezultă din declaraţiile lor) este de competenţa Birourilor celor două Camere;

- reglementări ce prevăd sancţiuni morale: în Italia, în cazul nedepunerii acestor declaraţii, Preşedinţii Camerelor atenţionează parlamentarii cu privire la necesitatea îndeplinirii acestei obligaţii; nerespectarea ei în termen de 15  zile de la atenţionare, se aduce la cunoştinţa membrilor Camerei respective. În Germania, art.8 din Regulile de conduită aplicabile membrilor Bundestagului reglementează în detaliu procedura aplicabilă în cazul nerespectării dispoziţiilor legale referitoare la declaraţia de avere/declaraţia de interese. Preşedintele Bundestagului face publică informaţia referitoare la neîndeplinirea obligaţiei, după ce l-a ascultat pe deputatul în cauză, a efectuat o anchetă în acest sens şi a informat Biroul Camerei şi preşedinţii grupurilor parlamentare în cadrul unei şedinţe comune cu uşile închise; 

- reglementări ce prevăd sancţiuni precise: ineligibilitatea pe o anumită perioadă, pierderea mandatului şi chiar pedeapsa închisorii şi/ sau amenda. În Franţa, deputatul aflat într-o situaţie de incompatibilitate (sesizată Consiliului Constituţional de către Biroul Adunării Naţionale) trebuie să-şi exprime opţiunea în termen de 30 de zile de la primirea deciziei Consiliului Constituţional. Neîndeplinirea acestei obligaţii în termenul prevăzut de lege are drept consecinţă declararea deputatului, de către Consiliul Constituţional, ca demisionar din oficiu (dar nu şi ineligibilitatea). Sancţiunile prevăzute pentru nedepunerea declaraţiei patrimoniale sunt pierderea mandatului şi ineligibilitatea pe o perioadă de 1 an. Nedeclararea conturilor de campanie se sancţionează prin anularea alegerii (dacă este vorba despre un candidat ales) sau ineligibilitatea pe o perioadă de 1 an pentru candidaţii la alegerile legislative; pentru prezentarea în contul de campanie, cu bună ştiinţă, a unor valori diminuate se aplică pedeapsa cu închisoarea şi/sau amenda. În Grecia, conform prevederilor Legii 1738/87, pentru absenţa sau inexactitatea declaraţiei de avere se aplică pedeapsa cu închisoarea sau amendă, precum şi pierderea temporară a drepturilor civile. În Portugalia, nedepunerea declaraţiei de avere sau inexactităţile grave în completarea ei determină demisia deputatului în cauză, precum şi interdicţia exercitării de funcţii politice pe o perioadă cuprinsă între 1 şi  5 ani. 

d. Organe de reglementare. Modelele naţionale ale infrastructurilor investite cu supravegherea respectării de către parlamentari a standardelor etice sunt variate. Au competenţă în acest domeniu:

- organismele parlamentare de autoreglementare: Preşedinţii Camerelor, comisiile parlamentare speciale (Austria, Belgia, Finlanda, Irlanda, Italia, Spania, Germania, Marea Britanie);

- instanţele judecătoreşti, inclusiv Curtea Constituţională şi Curtea de Conturi şi îndeosebi pentru fapte de corupţie (Austria, Belgia, Franţa, Germania, Grecia, Irlanda, Italia, Olanda, Portugalia, Marea Britanie);

- Ombudsman-ul  (Danemarca, Suedia); 

- partidele politice (Olanda, Suedia).

2. Marea Britanie. Reglementarea eticii parlamentare  

Codul de conduită a parlamentarilor


Prin Rezoluţia din 19 iulie 1995 referitoare la întărirea principiului independenţei deputaţilor faţă de interesele private prin eliminarea potenţialelor conflicte de interese, Camera Comunelor a aprobat, în 1996, noul Cod de conduită a parlamentarilor. Principiile conţinute în Cod privesc: 

- apărarea interesului public: „Parlamentarii au îndatorirea generală de a acţiona în interesul întregii naţiuni; şi îndatorirea specială  de a acţiona în interesul circumscripţiilor pe care le reprezintă .”

- integritatea: „Deţinătorii funcţiilor publice nu trebuie să-şi asume nici o obligaţie financiară sau de altă natură faţă de persoane fizice sau organizaţii din afara Parlamentului care să îi poată influenţa activitatea.”

- obiectivitatea: „În activitatea desfăşurată, inclusiv numirile în funcţii, aprobarea de contracte sau recomandarea unor persoane pentru recompense sau beneficii, deţinătorii funcţiilor publice trebuie să facă aceste alegeri în funcţie de criteriul meritului.”

- responsabilitatea: „Deţinătorii funcţiilor publice răspund în faţa publicului pentru deciziile şi acţiunile lor şi trebuie să se supună oricărei examinări corespunzătoare funcţiei lor.”

- transparenţa: „Deţinătorii funcţiilor publice trebuie să dea dovadă de cea mai mare transparenţă în toate deciziile şi acţiunile întreprinse. Ei trebuie să-şi motiveze deciziile şi să restricţioneze informaţiile numai dacă interesul public  necesită în mod clar acest lucru.”

- onestitatea: „Deţinătorii funcţiilor publice trebuie să declare orice interese private care au legătură cu îndatoririle lor publice şi să ia măsuri pentru a soluţiona orice conflict apărut, într-o manieră care să protejeze interesul public.”

- actul de conducere model: ”Deţinătorii funcţiilor publice trebuie să promoveze şi să sprijine aceste principii în actul de conducere şi prin exemplu personal”.
 

Ghidul normelor referitoare la conduita parlamentarilor


Instrument util pus la dispoziţia parlamentarilor, Ghidul conţine reguli detaliate de punere în practică a principiilor Codului de conduită. El are patru capitole: declararea şi înregistrarea intereselor; declararea orală a intereselor; interdicţia pledoariei plătite; soluţionarea reclamaţiilor.


• Înregistrarea intereselor financiare şi materiale. Respectarea principiului onestităţii presupune declararea, de către membrii Camerei Comunelor, a datelor privind interesele financiare personale şi înscrierea lor în Registrul intereselor parlamentarilor. Termenul de declarare este de 3 luni de la validarea alegerii, orice modificare urmând a fi declarată şi înregistrată în 4 săptămâni de la apariţie. Scopul Registrului este de a pune la dispoziţia publicului informaţii referitoare la interesele financiare sau la beneficiile materiale ale parlamentarilor, care ar putea fi considerate, la un moment dat, susceptibile de a influenţa activitatea acestora, declaraţiile politice sau rezultatele unui vot în Parlament.

Categorii de interese incluse în Registru:

- funcţiile de conducere remunerate/neremunerate deţinute în cadrul companiilor publice şi private;

- activităţile extraparlamentare remunerate;

- lista clienţilor companiei în cadrul căreia declarantul îşi desfăşoară activitatea, care au sau pot avea legătură cu mandatul de parlamentar;

- donaţiile cu o valoare de peste 1000 lire care provin din aceiaşi sursă;

- cadourile şi alte beneficii materiale cu o valoare mai mare de 1% din salariul de parlamentar, oferite, în virtutea calităţii sale, unui membru al Camerei şi/sau soţului/soţiei acestuia de o organizaţie, companie sau de o persoană cu reşedinţa în Marea Britanie; acelaşi regim se aplică şi cadourilor şi beneficiilor materiale oferite parlamentarului de persoane fizice sau juridice străine;

- cheltuielile ocazionate de vizitele efectuate în străinătate care nu sunt suportate în totalitate din fondurile publice sau de către parlamentar;

- terenurile şi alte proprietăţi cu valoare substanţială (nu se include locuinţa permanentă) sau care constituie sursa unor venituri substanţiale
;

- deţinerea de acţiuni (de către parlamentar, de soţul/soţia sau de copiii minori) care reprezintă mai mult sau cel puţin 15% din totalul acţiunilor companiei şi cu o valoare mai mare decât salariul curent al parlamentarului.

• Declararea orală a intereselor sau beneficiilor, în cadrul dezbaterilor sau al altor proceduri parlamentare. Parlamentarii au obligaţia de a dezvălui orice interes pecuniar relevant care are legătură cu subiectul supus dezbaterii Camerei sau aflat în discuţia comisiilor permanente. Obiectivul acestor reguli este mai larg decât cel al regulilor referitoare la înregistrarea intereselor, întrucât parlamentarii trebuie să declare atât interesele relevante anterioare mandatului, cât şi pe cele la care se aşteaptă.  De regulă, aceste declaraţii sunt scurte şi se fac la începutul şedinţei plenare a Camerei sau în prima şedinţă a comisiei permanente din care fac parte.

• Interdicţia pledoariei plătite (advocacy rule). Parlamentarii nu trebuie să solicite sau să primească avantaje pecuniare pentru a sprijini anumite persoane juridice sau fizice prin rostirea de alocuţiuni, acordarea votului, depunerea de moţiuni, iniţierea de propuneri legislative, efectuarea de amendamente la proiectele de lege şi nici pentru a-şi îndemna colegii parlamentari să procedeze în acest fel. 

• Soluţionarea reclamaţiilor. Acest capitol cuprinde dispoziţii referitoare la modalitatea de soluţionare a reclamaţiilor având ca obiect încălcarea normelor Codului sau ale Ghidului.  

Organismele de autoreglementare cu competenţe în domeniul eticii parlamentare sunt Comisarul parlamentar pentru standarde şi Comisia specială pentru standarde şi privilegii din cadrul Camerei Comunelor.

• Comisarul parlamentar pentru standarde.  Numit de Camera Comunelor din cadrul unei instituţii exterioare Parlamentului, pentru o perioadă de 3 ani, Comisarul parlamentar pentru standarde are ca principale atribuţii: conducerea şi monitorizarea modului de completare a Registrului de interese ale parlamentarilor; furnizarea parlamentarilor şi Comisiei speciale pentru standarde şi privilegii, de informaţii privind modalităţile concrete de aplicare a Codului de conduită şi a Ghidului; acordarea de consultanţă pe probleme de conduită, proprietate şi etică; primirea şi examinarea reclamaţiilor privind încălcarea normelor Codului de conduită şi ale Ghidului; informarea Comisiei speciale pentru standarde şi privilegii cu conţinutul reclamaţiilor. Anual, Comisarul întocmeşte un raport privind sistemul de promovare şi menţinere la standarde înalte a conduitei parlamentare, precum şi modul de soluţionare a reclamaţiilor. Raportul este dat publicităţii.


• Comisia specială pentru standarde şi privilegii din cadrul Camerei Comunelor are în competenţă examinarea propunerilor făcute de Comisarul pentru standarde referitoare la funcţionarea şi accesibilitatea Registrului de interese ale parlamentarilor şi a altor registre de interese stabilite de către Cameră, revizuirea periodică a formei şi conţinutului registrelor, analizarea reclamaţiilor la adresa modului de completare a Registrului, a declarării intereselor şi a încălcării normelor cuprinse în Codul de conduită şi în Ghid.

3. Germania. Conţinutul Codului de conduită pentru membrii Bundestagului


Parte integrantă a Regulamentului Bundestagului, Codul a fost elaborat şi aprobat în baza articolului 44.a din Legea privind statutul membrilor Bundestagului.  Regulile Codului, în număr de 9, se referă la:


• Obligaţia de a dovadă de transparenţă, prin declararea, în scris, a intereselor financiare şi nefinanciare (funcţii deţinute/activităţi desfăşurate anterior alegerii; anumite funcţii/activităţi exercitate sau acceptate în cursul mandatului şi, eventual, după expirarea acestuia; venituri provenite din exercitarea acestor activităţi care depăşesc suma minimă prevăzută în Regulament). 


• Obligaţia deputaţilor-avocaţi de a declara onorariile care depăşesc suma minimă prevăzută în Regulament.  


•  Publicarea anumitor informaţii în Manualul Oficial al Bundestagului (ultimul post deţinut înaintea alegerii; activităţile profesionale pe care continuă să le exercite după preluarea mandatului; funcţiile deţinute în consiliile de conducere, de supraveghere, în consiliile directoare ale companiilor sau întreprinderilor private/publice; funcţiile în cadrul societăţilor comerciale şi industriale sau al unor organizaţii similare). 

• Obligaţia fiecărui deputat de a contabiliza distinct donaţiile şi sponsorizările acceptate, destinate sprijinirii activităţii sale politice. Trebuie declarate: donaţiile anuale de peste 10.000 de mărci (suma exactă), odată cu numele şi adresa donatorului; donaţiile făcute anual, sub forma unui cadou unic sau a mai multor cadouri de acelaşi donator şi cu o valoare de peste 20.000 mărci. Cadourile cu valoare pecuniară au acelaşi regim cu cel al donaţiilor în bani. După consultarea Biroului Camerei, Preşedintele decide asupra modului de folosire a cadourilor acceptate de un deputat, în calitate de gazdă sau invitat, precum şi asupra cadourilor acceptate ilegal.


• Interdicţia invocării funcţiei de membru al Bundestagului în exercitarea altor activităţi profesionale/comerciale.

• Obligaţia oricărui membru al unei comisii parlamentare de a declara, oral, înainte de începerea dezbaterilor în comisie, interesele private legate de subiectul ce urmează a fi supus examinării.  

• Posibilitatea deputaţilor de a solicita Preşedintelui Camerei informaţii suplimentare şi detalii privind aplicarea regulilor de conduită.

• Procedura în cazul nerespectării normelor Codului de conduită: când există indicii referitoare la nerespectarea de către un deputat a regulilor de conduită, Preşedintele Camerei procedează la audierea deputatului în cauză, la colectarea de informaţii suplimentare şi apoi la cercetarea faptei. De asemenea, îl informează pe preşedintele grupului din care face parte deputatul respectiv. 

Dacă Preşedintele Camerei constată că un deputat nu şi-a îndeplinit obligaţiile prevăzute de Cod, el informează Biroul şi pe preşedintele grupului din care face parte deputatul respectiv, în cadrul unei şedinţe comune confidenţiale. 

Sancţiunea morală, aplicată în cazul confirmării comiterii încălcării, constă în publicarea declaraţiei finale a Preşedintelui Bundestagului. (În caz de neconfirmare a faptei, deputatul în cauză poate solicita Preşedintelui să publice declaraţia de neconfirmare.) Declaraţia este irevocabilă. 

• Interdicţia acceptării de către deputaţi, pe durata exercitării mandatului,  de remuneraţii sau avantaje financiare ilegale. 

4. Belgia. Conţinutul Codului deontologic al parlamentarilor flamanzi în materia serviciilor pentru populaţie

(Deontologische Code van de Vlaamse volksvertegenwoordigers inzake dienstverlening aan de bevolking)

Adoptat la 22 octombrie 1997 de Parlamentul Flamand şi intrat în vigoare la 1 ianuarie 1998, Codul reglementează numai un aspect al deontologiei politice, respectiv cel referitor la serviciile politice pe care parlamentarii flamanzi le pot oferi populaţiei. 

În dezbaterile din Parlamentul federal pe marginea Codului deontologic al parlamentarilor flamanzi, s-a subliniat faptul că „marele merit al Codului constă în faptul că el permite populaţiei să-şi facă o idee mai bună despre deontologia politică”.
  
Elaborat pentru dezvoltarea unei relaţii sănătoase între reprezentanţii aleşi şi populaţie şi pentru menţinerea unui contact permanent cu alegători, Codul conţine dispoziţii speciale privind obligaţiile negative şi pozitive în domeniu ale parlamentarilor flamanzi.

Obligaţiile negative se referă la interdicţia de a face intervenţii pentru influenţarea procesului decizional judiciar, pentru accelerarea procedurilor administrative sau judiciare (considerate ca forme de favoritism) sau pentru favorizarea anumitor cetăţeni, precum şi la interdicţia intervenţiilor simulate
 şi a intervenţiilor nesolicitate
.

Obligaţiile pozitive definesc formele autorizate de intervenţie: comunicarea de informaţii cetăţenilor, îndrumarea acestora spre serviciile sau instanţele competente în soluţionarea cererilor lor, sprijin acordat pentru îndeplinirea formalităţilor administrative. 

Parlamentarii pot primi şi transmite cetăţenilor informaţii referitoare la condiţiile şi la modul de organizare a examenelor şi testelor de aptitudini, ca şi la procedurile de nominalizare, desemnare şi promovare; ei pot controla obiectivitatea examenelor sau a testelor de aptitudini.

De asemenea, parlamentarii sunt autorizaţi să dea informaţii despre ofertele de locuri de muncă existente în sectorul privat sau public şi să facă publicitate rezonabilă serviciilor pe care le pot efectua în favoarea cetăţenilor.

Orice intervenţie făcută de un parlamentar pe lângă un magistrat sau un funcţionar trebuie menţionată în dosarul problemei respective. 

Termenul de examinare a solicitărilor cetăţenilor este de 60 de zile; în perioada alegerilor, termenul de examinare este suspendat.

Încălcarea dispoziţiilor Codului deontologic se sancţionează prin blam public, pronunţat de comisia de deontologie în şedinţă plenară. 

III. REGLEMENTĂRI PRIVIND ETICA

MEMBRILOR PARLAMENTULUI EUROPEAN


Preocuparea pentru creşterea transparenţei, responsabilităţii  şi eficienţei activităţii reprezentanţilor aleşi se manifestă nu numai la nivel naţional, dar şi la nivel  internaţional.


În cadrul Uniunii Europene, principiile de bază ale reglementărilor comunitare referitoare la conduita etică în viaţa publică, similare celor cuprinse în codurile deontologice sau legislaţia naţională a statelor membre ale U.E., vizează: incompatibilităţile, conflictul de interese, transparenţa în declararea intereselor patrimoniale şi în declaraţiile de interese, promovarea spiritului de colegialitate, conduita nediscriminatorie, combaterea practicilor corupte. 

Un prim pas în codificarea normelor de conduită etică în viaţa publică comunitară l-a făcut Comisia Europeană prin adoptarea, în 1999, a Codului de conduită al comisarilor. Propunerea adoptării unui asemenea cod figurează în documentul “Pentru o cultură politică şi administrativă europeană” (elaborat de Jacques Santer, fostul preşedinte al Comisiei Europene demisionară în bloc la 15 martie 1999, într-o încercare de a redobândi încrederea statelor membre şi a Parlamentului European în echipa sa
). Adoptarea Codului a fost determinată nu numai de această criză fără precedent, ci şi de necesitatea pregătirii Uniunii Europene pentru viitor, când urmează să aibă 27 membri, când structura Comisiei va trebui să corespundă  unor noi misiuni şi când în exercitarea atribuţiilor sale, Comisia va trebui să dovedească o cât mai mare transparenţă. Prezentăm în anexa 2, principalele norme ale Codului de conduită a comisarilor europeni.

Parlamentul European, adunarea reprezentanţilor celor 375 de milioane de cetăţeni ai Uniunii, este format din 626 membri; numărul locurilor alocate fiecărei ţări membre este proporţional cu numărul de locuitori.
 Numărul observatorilor desemnaţi de cele cele 10 ţări semnatare ale tratatului de aderare la U.E. (Atena, 16 aprilie 2003) să participe la lucrările Parlamentului European este egal cu numărul de locuri în P.E. atribuit fiecăreia prin tratatul de aderare.


În cadrul Parlamentului European, conduita etică a deputaţilor europeni este reglementată de dispoziţiile Actului din 20 septembrie 1976 privind alegerea prin vot universal a reprezentanţilor în Parlamentul European, de prevederile Regulamentului P.E. şi, în viitorul apropiat,  şi de Statutul deputaţilor europeni ce urmează a fi adoptat.

Regulamentul Parlamentului European.

Prevederi referitoare la conduita parlamentarilor europeni


• Articolul 2 consacră principiul independenţei: în exercitarea mandatului lor, deputaţii europeni “… nu pot fi legaţi de instrucţiuni şi nici nu pot primi un mandat imperativ.” 

• Privilegiile şi imunităţile acordate deputaţilor europeni
 garantează acestora:

- libertatea de mişcare pe întreg teritoriul statelor membre; 

- accesul la toate dosarele şi informaţiile (cu excepţia celor personale) deţinute de Parlament sau de o comisie parlamentară;

- beneficiul facilităţilor în materia taxelor vamale recunoscute înalţilor funcţionari care se află în străinătate în misiuni oficiale temporare. 

Indemnizaţiile parlamentarilor europeni nu sunt stabilite prin acte normative comunitare, ci se acordă conform reglementărilor naţionale (de regulă, valoarea lor este egală cu cea a indemnizaţiilor parlamentarilor naţionali).  Întrucât aceasta generează inegalităţi materiale între aleşii europeni provenind din ţări diferite, Parlamentul European a instituit un sistem de compensare comunitar, conform căruia rambursările forfetare acordate unui deputat european se calculează în funcţie de numărul de zile în care el a desfăşurat activităţi la nivel comunitar; dacă aceste sume se înscriu în anumite limite, ele nu se impozitează pe plan intern. Proiectul Statutului deputaţilor europeni prevede instituirea indemnizaţiei parlamentare unice, urmând a fi eliminate astfel diferenţele actuale existente între indemnizaţiile parlamentarilor europeni. 

 • Prevăzută la articolul 6, imunitatea parlamentară are ca scop “garantarea integrităţii Parlamentului ca adunare legislativă democratică, precum şi asigurarea independenţei deputaţilor în îndeplinirea sarcinilor lor”. Parlamentarii europeni beneficiază pe teritoriul lor naţional de imunităţile recunoscute parlamentarilor naţionali, iar pe teritoriul celorlalte state membre ale U.E., de imunitate în materie penală. Competenţa soluţionării cererilor privind ridicarea imunităţii unui deputat european revine Preşedintelui Parlamentului European.
 

• Ineligibilitatea şi incompatibilitatea. Conţinutul acestor reguli coincide, în general, cu conţinutul reglementărilor aplicabile membrilor parlamentelor naţionale din statele membre ale U.E.. Astfel, membrii Parlamentului European nu pot desfăşura anumite activităţi profesionale sau deţine anumite funcţii (judecător, ministru într-un guvern naţional, director al unei companii de stat, membru al Comisiei Europene sau al Curţii Europene de Justiţie). De asemenea, cu unele excepţii, calitatea de membru al Parlamentului European este incompatibilă cu cea de membru al parlamentului naţional. În acest sens, Regulamentul P.E. prevede, la art.7, obligaţia “verificării puterilor” candidaţilor europeni aleşi de fiecare stat membru.
 


• Transparenţa şi relaţia cu grupurile de lobby. Ca şi în cadrul parlamentelor naţionale, transparenţa este un principiu major care se aplică întregii activităţi a parlamentarilor europeni, desfăşurată atât în interiorul, cât şi în exteriorul Parlamentului. Astfel, conform art.171 din Regulament, şedinţele Parlamentului şi ale comisiilor parlamentare sunt publice (este singura instituţie comunitară ale cărei şedinţe sunt publice). Este, de asemenea, garantat accesul publicului la documentele Parlamentului European – propuneri legislative, documente pregătitoare, documente de poziţii, alte documente. 


O atenţie deosebită se acordă relaţiei cu grupurile de lobby (grupuri industriale, sociale, grupuri de minorităţi, de ţări terţe, de organizaţii neguvernamentale etc. care acţionează pentru influenţarea procesului decizional al instituţiilor comunitare). Membrilor acestor grupuri li se permite accesul în clădirea Parlamentului, cu condiţia respectării regulilor de conduită instituite la adresa lor şi a înscrierii într-un registru special. Pentru o cooperare cât mai eficientă cu instituţiile U.E. şi pentru înlăturarea conotaţiilor negative conferite sintagmei de “negocieri secrete”, grupurile de lobby şi-au elaborat un cod de conduită propriu (Codul de conduită al Societăţii europene a oamenilor de afaceri). Acesta conţine obligaţiile etice concrete ce revin membrilor grupurilor, precum: declararea clară a identităţii şi a interesului pe care îl reprezintă, angajamentul respectării confidenţialităţii informaţiilor obţinute, evitarea apariţiei conflictelor de interese, respectarea interdicţiei de a oferi sau acorda stimulente financiare membrilor Parlamentului.


În aplicarea principiului transparenţei, Parlamentul European asigură publicului accesul liber la registrele care conţin informaţii referitoare la identitatea şi componenţa grupurilor de lobby, precum şi la contactele acestora cu deputaţii europeni.

• Declaraţia privind interesele financiare şi nefinanciare. Înaintea validării mandatului european, candidaţii aleşi trebuie să depună o declaraţie privind interesele financiare şi nefinanciare (care se reactualizează anual). De asemenea, înainte de a participa la dezbaterile din cadrul şedinţelor Parlamentului sau ale comisiilor parlamentare, orice deputat care are un interes financiar direct în problema supusă dezbaterii trebuie să declare oral acest lucru.

Declaraţia, dată pe propria răspundere,  trebuie să conţină informaţii referitoare la activităţile profesionale şi orice alte funcţii sau activităţi remunerate desfăşurate, la sprijinul financiar sau în natură de care beneficiază în exercitarea mandatului, precum şi la identitatea persoanelor care acordă acest sprijin. 

Declaraţiile se înregistrează într-un registru ţinut de către chestori. Registrul este public şi poate fi consultat de orice persoană, fie la unul din cele trei locaţii ale Parlamentului (Strasbourg, Luxembourg şi Bruxelles), fie prin Internet. 

În cazul nedepunerii declaraţiei, Preşedintele P.E. acordă deputatului în cauză un nou termen de două luni pentru îndeplinirea acestei obligaţii. Dacă nici în acest termen deputatul nu depune declaraţia, numele său este publicat, cu menţiunea de  comitere de infracţiune, în procesul verbal al lucrărilor parlamentare desfăşurate în prima zi din sesiunea imediat următoare depăşirii termenului. În situaţia în care deputatul refuză în continuare să depună această declaraţie, Preşedintele procedează la suspendarea acestuia, conform art.124 din Regulament: “…1. În cazul în care un deputat tulbură foarte grav şedinţa sau perturbă lucrările Parlamentului, Preşedintele, după atenţionarea solemnă a acestuia, poate propune Parlamentului ca imediat sau cel mai târziu în cursul sesiunii următoare, să pronunţe cenzura împotriva deputatului în cauză, ceea ce implică dreptul excluderii immediate din sală şi interidcţia de a reveni pe o durată de la două la cinci zile. (…)”.       

Anexa 1 

Reglementări juridice privind etica parlamentară 

în unele ţări membre ale U.E.

· Austria: Legea federală privind Regulamentul Consiliului Naţional, Legea privind incompatibilităţile, Legea 205/1982 privind anticorupţia, Legea 762/1996 privind modificarea Codului penal 

· Belgia: Regulamentele Camerei Reprezentanţilor şi al Senatului, Legea specială din 2 mai 1995 privind obligaţia depunerii listei cuprinzând mandatele, funcţiile şi profesiunile şi a declaraţiei de patrimoniu, Codul deontologic al parlamentarilor flamanzi în materia serviciilor asigurate populaţiei  

· Danemarca: Legea 404/1990 privind donaţiile private făcute partidelor politice şi publicarea conturilor partidelor politice (amendată prin Legea 394/1995), Regulamentul Parlamentului, unele prevederi ale Codului penal 

· Franţa: Codul electoral, Legea organică 95-63 din 19 ianuarie 1995 privind declararea situaţiei patrimoniale a membrilor Parlamentului şi incompatibilităţile pentru membrii Parlamentului şi ai Consiliului Constituţional, Legea organică 88-227 din 11 martie 1988 privind transparenţa financiară în viaţa politică (modificată în 1995), Legea 93-122 din 29 ianuarie 1993 (legea anti-corupţie), Legea privind finanţarea partidelor politice, Legea privind cumulul de mandate 

· Germania: Legea privind statutul membrilor Bundestag-ului din 1977, Regulamentul Bundestag-ului, Legea din 1967 privind partidele politice, Legea anticorupţie din 1997, unele prevederi ale Codului penal 

· Irlanda: Legea electorală 25/1997, Legea 22 din 1995 privind etica în funcţiile publice 

· Italia: Legea 441/1982 privind declararea situaţiei patrimoniale de către deţinătorii unor funcţii elective şi de conducere, Legea 515/1993 privind disciplina campaniilor electorale în cadrul alegerilor pentru Camera Deputaţilor şi Senat, Legea 195/1974 privind finanţarea publică a partidelor politice, Legea 2/1997 privind finanţarea voluntară a partidelor politice, Regulamentele Senatului şi al Camerei Deputaţilor 

· Spania: Legea organică 5/1985 privind regimul electoral general, Legea 13/1995 privind contractele încheiate de autorităţile administrative, Regulamentele Congresului Deputaţilor şi al Senatului, Hotărârea Birourilor Congresului şi Senatului din 13.09.1985 privind înfiinţarea registrului de interese

· Suedia: Legea din 1996 privind înregistrarea intereselor financiare ale parlamentarilor, Regulamentul Parlamentului.

Anexa 2

Codul de conduită al comisarilor europeni

Principale prevederi 

· Prevederi referitoare la independenţa în exercitarea mandatului

Exercitându-şi funcţiile pentru apărarea interesului general al Comunităţii, membrii Comisiei trebuie să-şi desfăşoare activitatea într-o independenţă deplină; ei nu trebuie să solicite şi nici să accepte instrucţiuni din partea vreunui guvern sau organism. 

· Prevederi referitoare la activităţile externe:

- pe durata exercitării mandatului, comisarii nu pot desfăşura nici o altă activitate profesională, remunerată sau nu. Scrierea periodică de articole pentru diferite publicaţii este considerată activitate profesională. Se admite predarea, cu titlu gratuit, de cursuri având ca obiect construcţia europeană;

- comisarii pot publica cărţi pentru care pot primi drepturile de autor aferente; ei au obligaţia de a-l informa pe Preşedintele Comisiei Europene despre intenţia publicării;

- pentru discursurile ţinute sau pentru participarea la conferinţe, comisarii nu pot accepta nici un fel de remunerare;

- comisarii pot deţine funcţii onorifice sau neremunerate în cadrul fundaţiilor sau al organismelor similare în domeniile politic, cultural, artistic sau de caritate; ei pot deţine astfel de funcţii şi în instituţii de învăţământ. Funcţiile trebuie declarate şi nu trebuie să prezinte riscul apariţiei unui conflict de interese;

- comisarii pot deţine funcţii onorifice (dar nu pot exercita nici un mandat politic) în organele de conducere ale partidelor politice, dacă acest lucru nu afectează activitatea lor în cadrul Comisiei.

· Prevederi referitoare la interesele financiare

- membrii Comisiei nu pot deţine acţiuni, cote-părţi în diverse afaceri, companii, bănci etc. care pot antrena riscul unui conflict de interese. La preluarea mandatului de comisar, ei au obligaţia depunerii declaraţiei de avere (obligaţie care revine şi soţiei (soţului) şi copiilor). Declaraţiile sunt examinate de Preşedintele Comisiei şi ulterior sunt făcute publice. Pentru evitarea oricărui risc de conflict de interese, comisarii trebuie să declare şi activităţile profesionale ale soţiilor (soţilor) lor.

· Alte prevederi referitoare la principiul colegialităţii, la efectuarea misiunilor, la acţiunile de reprezentare şi la acceptarea de cadouri:

- respectarea principiului colegialităţii presupune respectarea interdicţiei de a pune în discuţie o decizie luată de Comisie în ansamblul său sau de a divulga conţinutul dezbaterilor interne;

- misiunile, definite drept deplasări ale comisarilor în afara locului obişnuit de muncă şi efectuate în exercitarea funcţiei din cadrul Comisiei, sunt reglementate prin deciziile interne ale Comisiei;

- organizarea de recepţii şi acţiuni de reprezentare se realizează conform deciziei Comisiei din 19.09.1979 (COM(79)507). In cazul în care cheltuielile de reprezentare depăşesc sumele prevăzute în decizie, ele sunt suportate de comisar din indemnizaţia de reprezentare; 

- comisarii nu pot accepta cadouri cu o valoare de peste 150 de euro; cadourile cu o valoare superioară, acceptate în virtutea uzanţelor diplomatice, se predau Serviciului de protocol al Comisiei. Comisarii trebuie să aducă la cunoştinţa Preşedintelui Comisiei orice decoraţie, premiu sau distincţie onorifică acordată.

· Codul mai conţine reguli referitoare la respectarea principiului egalităţii şanselor, prin asigurarea unui echilibru corespunzător între numărul funcţionarilor şi al agenţilor temporari care îşi desfăşoară activitatea în  unităţile structurale ale Comisiei.

� În acest sens, încă din 1976, Parlamentul European a declarat incompatibile funcţia de deputat european şi cea de ministru în unul din statele membre ale Uniunii Europene (Actul din 20 septembrie 1976, art.6).


� În Franţa,  se consideră că deputaţii numiţi în Consiliul Constituţional au optat pentru funcţiile din cadrul Consiliului,  dacă, în  termen de 8 zile de la publicarea numirii, ei nu şi-au exprimat  voinţa contrară.


� Legea fundamentală a Germaniei, art.46.1. “Un deputat nu poate fi supus, în nici un moment, unei urmăriri judiciare sau disciplinare, nici să fie pus în cauză în vreun fel în afara Bundestagului, pe motivul unui vot emis sau al unei declaraţii făcute în Bundestag sau în cadrul unei comisii. Această dispoziţie nu se aplică declaraţiilor defăimătoare.” Constituţia Germaniei 


� Constituţia Greciei, art.61.2. “Deputaţilor le poate fi ridicată imunitatea în cazul proferării de calomnii (….).” 


� Elise Cornu, Raportul “Codes d’ethique pour parlementaires”. Institutul internaţional pentru democraţie, mai 2001, p. 8. Sursa Internet


� idem


� idem


� În acest sens, art. 21 din Carta drepturilor fundamentale a Uniunii Europene prevede: ”Este interzisă orice discriminare bazată pe motive de sex, rasă, culoare, origine etnică sau socială, caracteristici genetice, limbă, religie sau credinţă, politică sau de altă natură, apartenenţa la o minoritate naţională, proprietate, naştere, handicap, vârstă sau orientare sexuală”.


� Nediscriminarea nu trebuie confundată însă, cu tandemul “imparţialitate-parţialitate” (pe deplin acceptabil în activitatea parlamentară) care implică apărarea de către parlamentar a anumitor poziţii (linia partidului, poziţia unui grup de interes, o anumită ideologie). 


� Organizaţia non guvernamentală Transparency International a publicat indicele de percepţie a corupţiei existent, în 2002, la nivelul administraţiei publice şi al clasei politice din 102 state ale lumii. Acest indice compozit, pentru a cărui întocmire se utilizează 15 studii şi sondaje diferite, realizate de 9 organisme independente din fiecare ţară, are o valoare mai mult orientativă decât ştiinţifică. El se stabileşte pe o grilă regresivă de la 10 (nivel neglijabil de corupţie) la 0 (nivelul cel mai înalt al corupţiei). În clasamentul virtual întocmit pentru cele 102 ţări, pe primele locuri se situează ţările cel mai puţin atinse de flagelul corupţiei (cu un indice cuprins între 8 şi 10): Finlanda (9,7), Danemarca (9,5), Noua Zeelandă (9,5), Islanda (9,4), Singapore (9,3), Suedia (9,3), Canada (9,0), Luxembourg (9,0), Olanda (9,0), Marea Britanie (8,7), Australia (8,6), Norvegia (8,5), Elveţia (8,5), Hong Kong (8,2). Ultimele ţări clasate (cu un indice de percepţie cuprins între 1 şi 2) sunt: Azerbaidjan (2,0), Indonezia (1,9), Kenya (1,9), Angola (1,7), Madagascar (1,7), Paraguay (1,7), Nigeria (1,6), Bangladesh (1,2). România se află pe locul 77, cu un indice de percepţie de 2,6.





� În unele studii (elaborate de organizaţii neguvernamentale) referitoare la promovarea valorilor democraţiei, ale respectului faţă de lege şi ale dezvoltării durabile, se arată că analiza legislaţiei statelor membre referitoare la conflictul de interese pune în evidenţă existenţa a trei modele de reglementare:


• modelul britanic, care vizează îndeosebi reglementarea relaţiilor financiare şi economice ce ar putea afecta independenţa şi imparţialitatea parlamentarilor; conceptul cheie este cel de transparenţă (Marea Britanie, Irlanda, Germania);


• modelul francez (manifestând un grad mai mare de neîncredere în deţinătorii funcţiilor publice decât modelul britanic) are ca scop principal combaterea corupţiei, urmărind îndeosebi evoluţia situaţiei patrimoniale a persoanelor care deţin funcţii publice (Franţa, Spania, Italia);


• modelul nordic, conform căruia declararea sau înregistrarea intereselor financiare, economice sau de altă natură este voluntară, ceea ce denotă o mare încredere a cetăţenilor în persoanele alese să îi reprezinte (Suedia, Olanda).


� În 1999, valoarea acestor sume era de 5.000 mărci/lună sau 30.000 mărci/an.


� Excepţiile de la regula confidenţialităţii permit accesul la declaraţii în anumite cazuri (de exemplu, la cererea autorităţilor judiciare sau a unei comisii parlamentare). Pe de altă parte, unele sisteme fondate pe principiul publicităţii declaraţiilor conţin dispoziţii care vizează prevenirea abuzurilor şi atingerilor aduse vieţii private şi imaginii persoanelor declarante.


� The Code of Conduct for Members of Parliament. Sursa Internet


� Idem


� Idem.


� Idem


� Idem


� Idem


� Idem


� Valoare substanţială semnifică o valoare mai mare decât salariul curent al parlamentarului, iar venituri substanţiale semnifică venituri de peste 10% din salariul curent al parlamentarului.


� Chambre des Représentants et Sénat de Belgique. Le renouveau politique. La déontologie du mandat politique. Rapport intérimaire fait au nom des Commissions (Sénat et Chambre) du renouveau politique par M. Daniel Bacquelaine et Mme Mimi Kestelijn-Sierens. 9 juillet 2002. Document 50 1916/001 (Chambre) et 2-566/1 (Sénat), p.32 


� Situaţia în care, în mod voit, un parlamentar crează impresia că a intervenit efectiv în soluţionarea favorabilă a unei cereri, fără ca cetăţeanul în cauză să fi solicitat o intervenţie.


� Situaţia în care un parlamentar intervine efectiv pentru soluţionarea favorabilă a unei cereri, fără ca acest lucru să i se fi cerut.


� La 17 decembrie 1998, Parlamentul European a refuzat descărcarea bugetară a activităţii Comisiei Europene pentru anul 1996. Consecinţa a fost depunerea, de către un grup de 71 de deputaţi, a unei moţiuni de cenzură împotriva Comisiei. Supusă la vot la 14.01.1999, moţiunea a fost respinsă, preţul fiind însă instituirea unui comitet de anchetă (“Comité des sages”), format din 5 experţi independenţi, care au fost însărcinaţi să verifice corectitudinea reclamaţiilor de gestiune incorectă făcute la adresa unor membri ai Comisiei. În “Primul raport privind acuzaţiile de fraudă, proastă gestiune şi nepotism” al comisiei de anchetă s-a arătat că, deşi un singur comisar (Edith Cresson) este acuzat în mod direct de încălcarea deontologiei profesionale şi favoritism flagrant, şi alţi membri ai Comisiei (inclusiv preşedintele Jacques Santer) se fac vinovaţi de neglijenţă, proastă administrare şi tolerare a unor acte de indisciplină. Prezentarea raportului “Comitetului înţelepţilor” a determinat o reacţie imediată a Parlamentului European, care a cerut demisia Comisiei. Câteva ore mai târziu, în noaptea de 15-16 martie 1999, Jacques Santer a anunţat demisia în bloc a Comisiei Europene.


� Germaniei i-au fost alocate 99 locuri, Italiei, Franţei şi Marii Britanii 87 locuri, Spaniei 64 locuri, Olandei 31 locuri, Portugaliei, Greciei şi Belgiei 25 locuri, Suediei 22 locuri, Austriei 21 locuri, Finlandei şi Danemarcei 16 locuri, Irlandei 15 locuri şi Luxembourgului 6 locuri.


�Numărul de locuri atribuite: Cehia-24 locuri, Estonia-6 locuri, Cipru-6 locuri, Letonia-9 locuri, Lituania-13 locuri, Ungaria-24 locuri, Malta-5 locuri, Polonia-54 locuri, Slovenia-7 locuri, Slovacia-14 locuri. 


�În acest sens, menţionăm că recent (31 martie 2003), Comisia juridică şi pentru piaţa internă a P.E. a prezentat Proiectul  de raport consolidat privind adoptarea statutului deputaţilor Parlamentului European, în care sunt incluse proiectele Deciziei şi Propunerii de Rezoluţie ale Parlamentului European referitoare la  statutul deputaţilor europeni. 


� Regulamentul Parlamentului European:”Art.3. Privilegii şi imunităţi.  1. Deputaţii beneficiază de privilegiile şi imunităţile prevăzute în Protocolul privind privilegiile şi imunităţile Comunităţilor Europene anexat Tratatului din 8 aprilie 1965 referitor la instituirea Consiliului unic şi a Comisiei unice a Comunităţilor Europene.”


2. Permisele de liberă trecere care asigură deputaţilor europeni libera circulaţie în statele membre sunt emise de Preşedintele Parlamentului European, imediat după primirea notificării alegerii lor.


3. Deputaţii au dreptul de a consulta orice dosar aflat în posesia Parlamentului sau a unei comisii, cu excepţia dosarelor şi dărilor de seamă personale, care pot fi consultate numai cu autorizaţia deputaţilor în cauză.  Excepţiile de la acest principiu privind regimul documentelor la care este interzis accesul public conform Reglementării (CE) nr.1049/2001 a Parlamentului European şi a Consiliului, sunt reglementate în anexa VII la prezentul Regulament.”


� Cererea adresată Preşedintelui P.E. de autoritatea competentă a unui stat membru prin care se solicită ridicarea imunităţii unui deputat sau cererea adresată Preşedintelui de un deputat sau de un fost deputat în vederea apărării imunităţii şi privilegiilor  se comunică de către acesta plenului Adunării, fiind trimisă apoi comisiei competente. În cazul în care un deputat este arestat sau este privat de libertatea de deplasare, Preşedintele poate lua de urgenţă, după consultarea preşedintelui şi a raportorului comisiei competente, iniţiativa confirmării privilegiilor şi imunităţilor deputatului în cauză.  


� Regulamentul P.E. “Art.7. Verificarea puterilor: 1. Pe baza raportului întocmit de comisia competentă, Parlamentul procedează fără întârziere la verificarea puterilor şi statuează asupra validităţii mandatului fiecărui membru nou ales, ca şi asupra contestaţiilor eventual prezentate conform dispoziţiilor Actului din 20 septembrie 1976, cu excepţia celor fondate pe legile electorale naţionale. (….)”

